लोकायुक्त प्रावधान हटाने पर तृणमूल दृढ़  
तृणमूल कांग्रेस ने कहा कि वह लोकपाल विधेयक में से राज्यों में लोकायुक्त नियुक्त करने संबंधी प्रावधान को हटाने के लिए संशोधन पेश करेगी।
राज्यसभा में लोकपाल विधेयक पारित कराने के लिए बहुमत जुटाने से जूझ रही सरकार की परेशानी और बढ़ाते हुए संप्रग के घटक दल तृणमूल कांग्रेस ने कहा कि वह इस विधेयक में से राज्यों में लोकायुक्त नियुक्त करने संबंधी प्रावधान को हटाने के लिए संशोधन पेश करेगी।
	राज्यसभा में छह सदस्यों वाली तृणमूल कांग्रेस ने उच्च सदन में इस विधेयक पर चर्चा शुरू होने से पहले स्पष्ट किया कि वह लोकायुक्त वाले प्रावधान का पूरी ताकत से विरोध करेगी। इस पार्टी के नेता और जहाज़रानी राज्य मंत्री मुकुल राय ने कहा, ‘‘हम इस बारे में संशोधन पहले ही पेश कर चुके हैं और उस पर दबाव बनाएंगे।’’ लोकसभा में दो दिन पहले पारित इस विधेयक में राज्य सरकारों की रज़ामंदी से लोकायुक्त स्थापित करने की व्यवस्था है। यह पूछे जाने पर कि क्या तृणमूल सदस्य विधेयक के विरूद्ध मतदान करेंगे, उन्होंने कहा, फिलहाल ऐसा कोई सवाल नहीं उठता। राय ने कहा कि विधेयक पर चर्चा पूरी हो जाने के बाद मतदान का सवाल उठेगा। लेकिन अभी तक तृणमूल लोकायुक्त स्थापित करने संबंधी विधेयक के भाग-3 को हटाने की अपनी राय पर दृढ़ है।
	उन्होंने कहा, ‘‘हम केवल लोकायुक्त प्रावधान हटाने का दबाव बना रहे हैं। हमें लोकपाल वाले हिस्से से कोई समस्या नहीं है। हम राज्यों में लोकायुक्त बनाए जाने के पक्ष में हैं, लेकिन ऐसा राज्य स्वयं करेंगे, न न कि केन्द्र की ओर से ऐसा होगा।’’ तृणमूल नेता ने कहा कि इस मुद्दे को सुलझाने के लिए पार्टी के नेताओं ने वित्त मंत्री प्रणव मुखर्जी से बात की है।